Opposisiepartye boos oor Motsoeneng se aanstellingHlaudi Motsoeneng. Foto: Skermskoot/eNuus-video Die DA het gesê die SAUK se besluit, om Motsoeneng aan te stel, blyk onregmatig te wees. James Selfe, voorsitter van die DA se federale raad, het gesê die spoed en oënskynlike geheimhouding van die proses, het vrae tot gevolg oor die geloofwaardigheid van die aanstelling. “Dit is ook veral kommerwekkend, aangesien die uitvoerende hoof en finansiële hoof dieselfde persoon is – James Aguma. Tydens die mediakonferensie het dit ook geblyk die raad is moontlik nie gekonsulteer oor die aanstelling nie,” het Selfe gesê. Volgens Selfe sal die party met sy regsverteenwoordigers vergader oor moontlike stappe wat gedoen kan word oor die aanstelling. Die IVP het intussen versoek dat die SAUK-raad ontbind word. Liezl van der Merwe, die IVP se woordvoerder oor kommunikasie, het gesê prof. Mbulaheni Maguvhe, voorsitter van die raad, het van die geleentheid gebruik gemaak om Motsoeneng in sy vorige pos aan te stel, in plaas daarvan om verantwoordelikheid te neem vir die krisis by die openbare uitsaaier. “Enige senior pos vir Motsoeneng is nou teen die letter van die reg. Die IVP glo die raad moet nou persoonlik verantwoordelik gehou word vir die koste om Motsoeneng in die hof te verdedig, sowel as die bonus wat hy onlangs ontvang het.” Die VF Plus het Motsoeneng se aanstelling beskryf as ŉ skaakspeletjie in die tipiese herontplooiingstyl van die ANC en gesê die party sal volstoom voortgaan om hom tot verantwoording te roep vir enige verliese wat die korporasie onder sy bestuur gely het. Adv. Anton Alberts, die VF Plus se parlementêre woordvoerder oor kommunikasie, het gesê die SAUK en Motsoeneng se arrogansie is betreurenswaardig. Hy het die besluit van die Openbare Beskermer, adv. Thuli Madonsela, om ondersoek in te stel of Motsoeneng bevoeg is vir sy nuwe pos, verwelkom.